รัสเซีย-จีนดันธุรกรรมเงิน2สกุล
ธนาคารกลางรัสเซียร่วมมือจีนผลักดันธุรกรรมแลกเปลี่ยนสกุลเงินรูเบิล/หยวน
24 ต.ค. 2553

ธนาคารกลางรัสเซียร่วมมือจีนผลักดันธุรกรรมแลกเปลี่ยนสกุลเงินรูเบิล/หยวน
นายวิคเตอร์ เมลนิคอฟ ผู้ว่าการธนาคารกลางรัสเซียยืนยันว่า ธนาคารกลางยินดีให้ความร่วมมือกับทางการจีนเพื่อผลักดันให้ธุรกรรมการแลกเปลี่ยนสกุลเงินหยวนของจีนและสกุลเงินรูเบิลของรัสเซียเกิดขึ้นอย่างเป็นรูปธรรม
นายเมลนิคอฟกล่าวภายหลังการหารือร่วมกับนายหลี่ ฮุ่ย เอกอัครราชทูตจีนประจำกรุงมอสโค เพื่อแลกเปลี่ยนความคิดเห็นเกี่ยวกับสถานการณ์เศรษฐกิจโลกและความร่วมมือด้านการเงินระหว่างจีนและรัสเซีย โดยนายเมลนิคอฟกล่าวว่า ธนาคารกลางรัสเซียยินดีที่จะเจรจากับจีนอย่างต่อเนื่องเพื่อให้ความร่วมมือด้านการเงินและการลงทุน
ด้านนายหลี่กล่าวว่า เมื่อไม่นานมานี้ ผู้นำจีนและรัสเซียได้บรรลุข้อตกลงด้านการส่งเสริมความร่วมมือทางการเงิน โดยสถานทุตจีนในรัสเซียยินดีให้ความร่วมมืออย่างใกล้ชิดกับธนาคารกลางรัสเซีย เพื่อให้สอดคล้องกับข้อตกลงที่ทั้งสองฝ่ายได้ทำร่วมกัน
นอกจากนี้ สถานทูตจีนยังเต็มใจที่จะสนับสนุนโครงการต่างๆที่เป็นความร่วมมือระหว่างจีนและรัสเซีย รวมถึงโครงการด้านเศรษฐกิจ พลังงาน และวิทยาศาสตร์ สำนักข่าวซินหัวรายงาน